বাড়িতে বাড়িতে সরকার থেকে পাকা শৌচাগার তৈরি করে দেওয়া হয়েছে। তা সত্ত্বেও দীর্ঘদিনের বদভ্যাস যাবে কোথায়। উত্তর প্রদেশের জামালপুরের কিছু মানুষ এখনও মল-মূত্র ত্যাগে জল হাতে চলে যাচ্ছেন মাঠে-ময়দানে। স্থানীয় বাসিন্দাদের অনেকে এই নিয়ে প্রতিবাদও করেছেন। শেষ পর্যন্ত উপায় না পেয়ে দ্বারস্থও হয়েছেন স্থানীয় প্রশাসনের। 
প্রশাসনের তরফেও মানুষকে সচেতন করতে বহু উদ্যোগ নেওয়া হয়েছে। পইপই করে বলে দেওয়া হয়েছে বাড়িতে যে শৌচাগার তৈরি করে দেওয়া হয়েছে তা ব্যবহার করতে। 
কাজ হয়নি কিছুই। তাই এবার নয়া নির্দেশিকা জারি করেছেন জামালপুরের অতিরিক্ত জেলাশাসক সুনীল কুমার। পুলিশকে নির্দেশ দিয়েছেন, মাঠে-ময়দানে যাঁকেই প্যান্ট খুলে বসতে দেখা যাবে তাঁকেই গ্রেফতার করতে। মাইকে করে এলাকায় এই নির্দেশ প্রচারও করা হয়েছে প্রশাসনের পক্ষ থেকে।